Pavlova prva poslanica Solunjanima (Šarić)/Glava 4.
1 Uostalom dakle, braćo, molimo vas i opominjemo u Gospodinu Isusu, kao što ste naučili od nas, kako vam treba živjeti i ugađati Bogu, da tako i živite, da sve više napredujete. 

2 Jer znate, kakve vam dadosmo zapovijedi po Gospodinu Isusu. 

3 Jer je ovo volja Božja, svetost vaša, da se čuvate od bludnosti, 

4 Da svaki vas zna čuvati svoj sud u svetosti i časti, 

5 A ne u strasti požude, kao i neznabošci, koji ne poznaju Boga; 

6 I da ne prestupate i zakidate u poslu brata svojega; jer je Gospodin osvetnik za sve ovo, kao što vam i prije kazasmo i posvjedočismo. 

7 Jer Bog nas ne pozva na nečistoću, nego na svetost. 

8 Koji dakle prezire, ne prezire čovjeka nego Boga, koji je dao svojega Duha Svetoga u vas. 

9 A za ljubav bratsku ne treba da vam pišemo, jer ste sami od Boga naučeni, da se ljubite među sobom. 

10 I jer to činite prema svoj braći u cijeloj Makedoniji. A molimo vas, braćo, da još većma u tom napredujete, 

11 I da nastojite da provodite miran život, i da gledate svoj posao, i da radite svojim rukama, kao što vam zapovjedismo; 

12 Da se vladate pošteno prema onima, što su vani, i da ni od koga ništa ne trebate. 

13 A nećemo, braćo, da vi ne znate za one, koji su usnuli, da se ne žalostite kao i ostali, koji nemaju nade. 

14 Jer ako vjerujemo, da je Isus umro i uskrsnuo, tako će Bog i one, koji su usnuli po Isusu, dovesti s njime. 

15 Jer vam ovo govorimo po riječi Gospodnjoj, da mi, koji živimo, koji ostajemo za dolazak Gospodnji, nećemo preteći onih, koji su usnuli. 

16 Jer će sam Gospodin na dani znak, na glas arkanđelov, na zvuk trube Božje sići s neba i mrtvi u Kristu uskrsnut će najprije, 

17 Onda ćemo mi, koji živimo, koji smo ostali, biti zajedno s njima uzeti u oblake, u susret Gospodinu u zraku, i tako ćemo svagda biti s Gospodinom. 

18 Tješite dakle jedan drugoga ovim riječima! 

Pavlova prva poslanica Solunjanima (Šarić)